กฎกระทรวงการแจ้งการครอบครองหรือใช้วัสดุกัมมันตรังสี พ.ศ. 2564
วันที่ประกาศ: 2021-05-03

content: กฎกระทรวง การแจ้งการครอบครองหรือใช้วัสดุกัมมันตรังสี พ.ศ. ๒๕๖๔
content: อาศัยอำนาจตามความในมาตรา ๕ วรรคสอง แห่งพระราชบัญญัติพลังงานนิวเคลียร์เพื่อสันติ พ.ศ. ๒๕๕๙ ซึ่งแก้ไขเพิ่มเติมโดยพระราชบัญญัติพลังงานนิวเคลียร์เพื่อสันติ (ฉบับที่ ๒) พ.ศ. ๒๕๖๒ และมาตรา ๒๐ วรรคสาม แห่งพระราชบัญญัติพลังงานนิวเคลียร์เพื่อสันติ พ.ศ. ๒๕๕๙ รัฐมนตรีว่าการกระทรวงการอุดมศึกษา วิทยาศาสตร์
content: วิจัยและนวัตกรรมออกกฎกระทรวงไว้ ดังต่อไปนี้
sectionNo: 1
content: ข้อ ๑ ในกฎกระทรวงนี้ “ผู้แจ้ง” หมายความว่า ผู้มีไว้ในครอบครองหรือใช้วัสดุกัมมันตรังสีตามมาตรา ๒๐ วรรคหนึ่ง ที่ได้รับใบรับแจ้งตามกฎกระทรวงนี้ “ใบรับแจ้ง” หมายความว่า ใบรับแจ้งการครอบครองหรือใช้วัสดุกัมมันตรังสี
sectionNo: 2
content: ข้อ ๒ ผู้ใดมีไว้ในครอบครองหรือใช้วัสดุกัมมันตรังสีตามมาตรา ๒๐ วรรคหนึ่ง ต้องยื่นคำขอแจ้งการครอบครองหรือใช้วัสดุกัมมันตรังสีต่อเลขาธิการ พร้อมด้วยเอกสารหรือหลักฐานตามที่ระบุไว้ในแบบคำขอ ภายในสามสิบวันนับแต่วันที่มีไว้ในครอบครองหรือใช้วัสดุกัมมันตรังสีนั้น
sectionNo: 3
content: ข้อ ๓ เมื่อได้รับคำขอแจ้งการครอบครองหรือใช้วัสดุกัมมันตรังสี ให้เลขาธิการตรวจสอบคำขอและเอกสารหรือหลักฐานที่ยื่นพร้อมคำขอให้ถูกต้องครบถ้วน หากเห็นว่าคำขอ เอกสาร หรือหลักฐานไม่ถูกต้องหรือไม่ครบถ้วน ให้แจ้งให้ผู้ยื่นคำขอทราบทันที ถ้าเป็นกรณีที่สามารถแก้ไขหรือเพิ่มเติมได้ในขณะนั้น
sectionNo: 3
content: ให้แจ้งให้ผู้ยื่นคำขอดำเนินการแก้ไขหรือยื่นเอกสารหรือหลักฐานเพิ่มเติมให้ครบถ้วน ถ้าเป็นกรณีที่ไม่อาจดำเนินการได้ในขณะนั้น ให้บันทึกความบกพร่องและรายการเอกสารหรือหลักฐานที่จะต้องยื่นเพิ่มเติม
sectionNo: 3
content: พร้อมทั้งกำหนดระยะเวลาที่ผู้ยื่นคำขอจะต้องดำเนินการไว้และแจ้งผู้ยื่นคำขอทราบในกรณีการยื่นคำขอมิได้กระทำโดยวิธีการทางอิเล็กทรอนิกส์ ให้เลขาธิการและผู้ยื่นคำขอลงนามไว้ในบันทึกนั้น และมอบสำเนาให้ผู้ยื่นคำขอไว้เป็นหลักฐาน ในกรณีที่ผู้ยื่นคำขอไม่แก้ไขเพิ่มเติมหรือจัดส่งคำขอ เอกสาร
sectionNo: 3
content: หรือหลักฐานให้ถูกต้องและครบถ้วนภายในกำหนดระยะเวลาตามวรรคหนึ่ง ให้ถือว่าผู้ยื่นคำขอไม่ประสงค์จะให้ดำเนินการต่อไป และให้เลขาธิการจำหน่ายเรื่องออกจากสารบบและมีหนังสือแจ้งให้ผู้ยื่นคำขอทราบ ในกรณีที่เห็นว่าคำขอ เอกสาร และหลักฐานถูกต้องและครบถ้วนแล้ว
sectionNo: 3
content: ให้เลขาธิการออกใบรับแจ้งให้แก่ผู้ยื่นคำขอภายในสิบห้าวันนับแต่วันที่ได้รับคำขอ เอกสาร และหลักฐานที่ถูกต้องและครบถ้วนดังกล่าว เพื่ออำนวยความสะดวกแก่ผู้ยื่นคำขอ เลขาธิการจะแจ้งให้ผู้ยื่นคำขอทราบโดยวิธีการทางอิเล็กทรอนิกส์ไปพร้อมกับหนังสือตามวรรคสองหรือวรรคสามด้วยก็ได้
sectionNo: 4
content: ข้อ ๔ ให้ผู้แจ้งจัดส่งรายงานแสดงปริมาณของวัสดุกัมมันตรังสีตามมาตรา ๒๐ วรรคหนึ่ง ที่มีไว้ในครอบครองหรือใช้ พร้อมด้วยเอกสารหรือหลักฐานตามที่ระบุไว้ในแบบรายงานภายในวันที่ ๓๑ ธันวาคมของทุกปี แต่ไม่ก่อนวันที่ ๑ ธันวาคม เว้นแต่กรณีที่ได้รับใบรับแจ้งภายหลังวันที่ ๓๐ กันยายน
sectionNo: 4
content: ให้ได้รับยกเว้นการจัดส่งรายงานตามข้อนี้สำหรับปีนั้น
sectionNo: 5
content: ข้อ ๕ ผู้แจ้งที่ประสงค์จะแก้ไขเปลี่ยนแปลงข้อมูลที่ได้แจ้ง ซึ่งไม่ใช่ข้อมูลเกี่ยวกับการเพิ่มขึ้นหรือลดลงของวัสดุกัมมันตรังสีที่มีไว้ในครอบครองหรือใช้ ให้ยื่นคำขอแก้ไขเปลี่ยนแปลงข้อมูลต่อเลขาธิการ
sectionNo: 5
content: พร้อมด้วยเอกสารหรือหลักฐานตามที่ระบุไว้ในแบบคำขอแก้ไขเปลี่ยนแปลงข้อมูลภายในสามสิบวันนับแต่วันที่มีการเปลี่ยนแปลง ให้นำความในข้อ ๓ มาใช้บังคับแก่การพิจารณาคำขอแก้ไขเปลี่ยนแปลงข้อมูลด้วยโดยอนุโลม และให้มีการบันทึกรายการการแก้ไขเปลี่ยนแปลงข้อมูลไว้เป็นหลักฐานด้วย
sectionNo: 6
content: ข้อ ๖ ในกรณีที่ใบรับแจ้งชํารุดในสาระสำคัญ สูญหาย หรือถูกทำลาย ให้ผู้แจ้งยื่นคําขอรับใบแทนใบรับแจ้งต่อเลขาธิการ พร้อมด้วยเอกสารหรือหลักฐานตามที่ระบุไว้ในแบบคำขอรับใบแทนใบรับแจ้ง ภายในสิบห้าวันนับแต่วันที่ทราบถึงการชํารุดในสาระสำคัญ สูญหาย หรือถูกทำลาย ให้นำความในข้อ ๓
sectionNo: 6
content: มาใช้บังคับแก่การพิจารณาคำขอรับใบแทนใบรับแจ้งด้วยโดยอนุโลม ใบแทนใบรับแจ้ง ให้ใช้แบบใบรับแจ้ง โดยระบุคำว่า “ใบแทน” ด้วยตัวอักษรสีแดงไว้ด้านบนของใบรับแจ้ง
sectionNo: 7
content: ข้อ ๗ การยื่นคำขอแจ้งการครอบครองหรือใช้วัสดุกัมมันตรังสี รายงานแสดงปริมาณของวัสดุกัมมันตรังสี คำขอแก้ไขเปลี่ยนแปลงข้อมูล และคำขอรับใบแทนใบรับแจ้งตามกฎกระทรวงนี้ ให้ดำเนินการโดยวิธีการทางอิเล็กทรอนิกส์ ในระหว่างที่ยังไม่สามารถดำเนินการโดยวิธีการทางอิเล็กทรอนิกส์ได้ ให้ยื่น ณ สำนักงาน
sectionNo: 8
content: ข้อ ๘ คำขอแจ้งการครอบครองหรือใช้วัสดุกัมมันตรังสี ใบรับแจ้ง รายงานแสดงปริมาณของวัสดุกัมมันตรังสี คำขอแก้ไขเปลี่ยนแปลงข้อมูล และคำขอรับใบแทนใบรับแจ้ง ให้เป็นไปตามแบบที่เลขาธิการกำหนดโดยประกาศในราชกิจจานุเบกษา
content: ให้ไว้ ณ วันที่ ๒๐ เมษายน พ.ศ. ๒๕๖๔ เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์วิจัยและนวัตกรรม
content: หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่มาตรา ๒๐ วรรคสาม แห่งพระราชบัญญัติพลังงานนิวเคลียร์เพื่อสันติ พ.ศ. ๒๕๕๙ บัญญัติให้การแจ้งการครอบครองหรือใช้วัสดุกัมมันตรังสีที่ไม่ต้องขอรับใบอนุญาต เป็นไปตามหลักเกณฑ์ วิธีการ เงื่อนไข และระยะเวลาที่กำหนดในกฎกระทรวง
content: จึงจำเป็นต้องออกกฎกระทรวงนี้